KOMISSION ASETUS (ETY) N:o 3559/91,

annettu 6 päivänä joulukuuta 1991,

kiintiötä suuremman tuotannon soveltamista koskevista yksityiskohtaisista säännöistä sokerialalla annetun asetuksen (ETY) N:o 2670/81 muuttamisesta

EUROOPAN YHTEISÖJEN KOMISSIO, joka

ottaa huomioon Euroopan talousyhteisön perustamissopimuksen,

ottaa huomioon sokerialan yhteisestä markkinajärjestelystä 30 päivänä kesäkuuta 1981 annetun neuvoston asetuksen (ETY) N:o 1785/81(1), sellaisena kuin se on viimeksi muutettuna asetuksella (ETY) N:o 464/91(2), ja erityisesti sen 26 artiklan 3 kohdan,

sekä katsoo, että

asetuksen (ETY) N:o 1785/81 26 artiklassa säädetään, että C-sokeria ja C-isoglukoosia ei voida myydä yhteisön sisämarkkinoilla ja että ne on vietävä maasta sellaisenaan ennen kyseisen markkinointivuoden loppua seuraavaa 1 päivää tammikuuta; mainitussa artiklassa säädetään lisäksi, että sellaisista C-sokerista ja C-isoglukoosista, joiden maasta vientiä sellaisenaan vaaditussa määräajassa ei ole todistettu määritettävään päivään mennessä, peritään maksu,

kiintiötä suuremman tuotannon soveltamista koskevista yksityiskohtaisista säännöistä sokerialalla 14 päivänä syyskuuta 1981 annetussa komission asetuksessa (ETY) N:o 2670/81(3), sellaisena kuin se on viimeksi muutettuna asetuksella (ETY) N:o 56/91(4), säädetään kuitenkin, että jäsenvaltion alueelle sijoittautunut C-sokerin tai C-isoglukoosin valmistaja voi maasta vietäessä korvata C-sokerin tai C-isoglukoosin muulla toisen saman jäsenvaltion alueelle sijoittautuneen valmistajan tuottamalla valkoisella sokerilla sellaisenaan tai C-isoglukoosilla, jos korvauksen tekevä valmistaja maksaa kiinteän määrän, joka on 1,25 ecua 100 kilogrammalta valkoista sokeria tai 100 kilogrammalta kuiva-ainetta,

tämän määrän maksamisen tarkoituksena on poistaa kaikki tällaisesta korvaamisesta mahdollisesti koituva hyöty erityisesti kuljetuskustannusten osalta; mainittu kiinteä maksu on vahvistettu jo useita vuosia sitten, ja sen jälkeen kuljetusolosuhteet ja -tavat ovat suuresti kehittyneet, ja kuljetus on siksi halventunut; tämän vuoksi valmistajat eivät juurikaan käytä tätä korvaamismahdollisuutta; tämä kiinteä maksu on tämän vuoksi määriteltävä uudelleen, kuitenkin siten, ettei korvaamista kannusteta,

jos C-sokeria tai C-isoglukoosia ei viedä maasta määräaikana, tästä perittävä maksu vahvistetaan ottaen huomioon myös varsinkin kuljetuskustannuksissa oletettavasti syntyvää taloudellista hyötyä edustava kiinteä erä; mainittu kiinteä erä on myös muutettava vastaavasti,

sen estämiseksi, että saman markkinointivuoden aikana tuotettuun C-sokeriin tai C-isoglukoosiin sovellettaisiin erilaisia kiinteitä eriä, olisi säädettävä, että uutta kiinteää erää sovelletaan vasta markkinointivuonna 1991/1992 tuotettuun C-sokeriin tai C-isoglukoosiin, ja

tässä asetuksessa säädetyt toimenpiteet ovat sokerin hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

Muutetaan asetusta (ETY) N:o 2670/81 seuraavasti:

1) Korvataan 2 artiklan 2 kohdan toisen alakohdan määrä 1,25 ecua 100:aa kilogrammaa kohti määrällä 1 ecu 100:aa kilogrammaa kohti.

2) Korvataan 3 artiklan 1 kohdan a ja b alakohdan määrä 1,25 ecua määrällä 1 ecu.

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Sitä sovelletaan markkinointivuodesta 1991/1992 tuotettuihin C-sokeriin ja C-isoglukoosiin.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 6 päivänä joulukuuta 1991.

Komission puolesta

Ray MAC SHARRY

Komission jäsen

(1) EYVL N:o L 177, 1.7.1981, s. 4

(2) EYVL N:o L 54, 28.2.1991, s. 22

(3) EYVL N:o L 262, 16.9.1981, s. 14

(4) EYVL N:o L 7, 10.1.1991, s. 25